بى سه‌روشوونكردن جایه‌ڵ جوانه‌یلیان وه‌ چه‌وپرتاننیگ  ، بویه‌ له‌كه‌ى سیه‌یگ  له‌ تیوڵ كوومه‌ڵگاى ناوده‌وڵه‌تى و گۆنگره‌ى ئسلامى و ریكخریاگه‌یل هه‌ق ئاده‌میزاد .
رژیم دكتاتۆر ، دڕه‌نده‌ترین تاوان ده‌رهه‌ق وه‌كورده‌یل فه‌یلى ئه‌نجامدا ، ته‌نیا تاوانیان ئه‌وه‌ بوى ك یه‌كمجار كوردن و دویاى ئه‌وه‌یش خوه‌ش ملله‌ته‌گه‌یان تواسن و پشتگیرى له‌مه‌سه‌له‌ى مه‌ركه‌زى و جموجویل رزگارى ملله‌ت كردن وه‌حاڵ وماڵ . ئمجا له‌یرا پرسیار كه‌یم له‌ ئازادیخوازه‌یل جه‌هان و ئویشیم : ئایا وه‌رگرى یا دفاع له‌هه‌قه‌یل ئه‌و زوڵملیكریاگه‌یله‌ كه‌ى ؟ گشت رژیمه‌یل تۆتالیتارى تویه‌نن له‌ ڕه‌نگ  سیه‌ چه‌رمگ  دروس بكه‌ن و له‌چه‌رمگیش سیه‌ ، ك هه‌رچه‌نى تاوه‌خت كه‌میگیش بووگ ، به‌عزه‌ كه‌سه‌یلیگیش ئویشن هه‌قیانه‌ ئه‌وانه‌ك ده‌نگ  به‌رزه‌و بكه‌ن و هاوار بكه‌ن و بویشن چوین له‌یوا بووگ تاوان ده‌رهه‌ق مه‌ردم بیتاوان ئه‌نجام بدریه‌یگ  ؟
ئویشیم : ئایا گشت پیكهاته‌یل دونیاو گشت ره‌سانن یا ئعلامه‌یل تویه‌نستن قسه‌یگ  له‌و باوه‌ته‌وه‌ بكه‌ن ؟ له‌لایگ  تره‌وه‌ دوباره‌كردنه‌وه‌ى وه‌رده‌وام له‌هه‌ر كیشه‌و مه‌سه‌له‌یگ  وه‌گووره‌ى ده‌زگایه‌یل و هووكاره‌یل ره‌سانن جووراوجوور ، تویه‌نیگ  باوه‌ڕیگ  باریگه‌ ده‌س چینیگ  له‌مه‌ردم ئاسایى ك هه‌رچه‌نى مه‌حاڵیش بووگ ، ئه‌یه‌ بیجگه‌ وجوود ده‌زگایه‌یل سه‌ركوتكردن ك هووكار گرینگ  یاموهمیگه‌ ئه‌را بیده‌نگكردن هه‌ركه‌سیگ  بتوایگ  پرسیار بكاو بویشیگ  : ئایا چه‌ ڕویده‌یگ  له‌ ده‌وروه‌رمان ؟
وه‌هه‌رحاڵ ، ئه‌و رژیمه‌یله‌ تویه‌نن گشت كاریگ  ئه‌نجام بیه‌ن و بیجگه‌ ئه‌وه‌یش كه‌سه‌یلیگ  منافق هه‌ن ك حكوومه‌ت هاورده‌یانه‌ كار وه‌گووره‌ى فه‌رمان خوه‌ى و جویر ئه‌وه‌ك سوڵتان دڵى چه‌ بتوایگ  ئه‌ڕاى جى وه‌جى كردیان . سه‌به‌بیگ  تر ئه‌وه‌ بوى ك وه‌رپرسه‌یل كز و كه‌متوانا دانریاوین ته‌نیا ئه‌را جى وه‌جیكردن فه‌رمانه‌یل و به‌س ، یه‌یش مه‌عناى ئه‌وه‌سه‌ هانده‌ریگه‌ ئه‌را ئه‌وه‌ك رژیم وه‌ مه‌یل خوه‌ى ره‌فتار ئه‌نجام به‌یگ  و له‌كه‌سیش نه‌ترسیه‌یگ  . وه‌لى له‌باوه‌ت ئه‌وه‌ك رووژیگ  له‌ ڕووژان كه‌سیگ  ده‌نگ  به‌رزه‌و بكردیاگ یا چپه‌یگ  له‌گووش ره‌فیقه‌گه‌ى بكرداگ ، ئه‌وه‌ یه‌كسه‌ر زندانه‌یل چه‌وه‌ڕیى كردیان و هه‌ر نه‌ویاتاگ وه‌لاى كه‌مه‌وه‌ (20) ساڵیگ  ئه‌ڕاى بڕیاوه‌ له‌زندان و گشت وه‌هار عومرى له‌ورا بردیاگه‌ سه‌ر . كورده‌یل فه‌یلى ئه‌وه‌نه‌ مه‌ویسى و مه‌ینه‌تى و به‌دبه‌ختى كیشانه‌ هه‌وه‌جه‌ وه‌كتاوه‌یل فره‌یگ  دیریگ  له‌بانیان بنویسیه‌یگ  ، ئه‌گه‌ریش ئه‌و مه‌ینه‌تى و ماڵویرانیه‌ ئه‌را ملله‌ته‌یل ئۆرپا باس بكریاتاگ ئه‌وه‌ شایه‌ت خستیانه‌ى خانه‌ى (دروو) یا گه‌وراوه‌كردن مه‌سه‌له‌گه‌ ، ئمجا له‌یرا پرسیم ئایا چ ملله‌تیگ  وه‌هه‌زاره‌ها جایه‌ڵ جوانه‌یلى ده‌سگیر كریاو له‌ماوه‌ى چه‌وپرتاننیگ  كه‌فتنه‌ خانه‌ى بى سه‌روشوون و نادیاره‌یله‌وه‌ ؟ چ ملله‌تیگ  له‌وڵات باوگ و باپیره‌یلى دویره‌و خریا ئه‌را وڵاتیگ  تر ، ك تاڕاده‌یگ  زوانه‌گه‌یانیش نه‌زانیگ  ؟ چ ملله‌تیگ  ماڵ و موڵكى و ئه‌وه‌ك داشته‌ى و شه‌كه‌ت بوى وه‌پیه‌وه‌ زه‌فت كریاو دابه‌ش كریا بان پیاوه‌یل رژیمیا وه‌ناهه‌ق ؟ چ ملله‌تیگ  بیبه‌ش كریا له‌هه‌ق هاووڵاتیبوین و شوناسنامه‌و كاركردن له‌ده‌زگایه‌یل ده‌وڵه‌ت ؟ چ ملله‌تیگ  وه‌ بوغز و كینه‌ته‌وه‌ خیزانه‌یلى به‌شبه‌شه‌و كریاو هه‌ر یه‌كیگ  له‌لیان كه‌فته‌ وڵاتیگ  له‌ غوربه‌ت ؟ چ ملله‌تیگ  حاشا له‌ گوزه‌یشته‌و خه‌بات و قوربانیداینى كریا له‌وه‌ر خاتر (وڵات دایگ)و جویر وه‌كراگیریاگ و خیانه‌تكار و جاسوس له‌قه‌ڵه‌م دریان ؟
به‌ڵى كورده‌یل فه‌یلى گرتنه‌ نیشان ته‌نیا له‌وه‌ر ئه‌وه‌ك نیشتمانپه‌روه‌ر و كورد په‌روه‌ر بوین و خوه‌شیان هات له‌وڵات و ملله‌ت و كه‌س وكار خوه‌یان ، هه‌ر له‌وه‌ر ئه‌وه‌یش زاڵمه‌یل و تاوانكاره‌یل تواسیان كپیانه‌و بكه‌ن و ده‌نگ  هه‌ق كپه‌و بكه‌ن ، وه‌لى وه‌ل ئه‌وه‌یشا ژنه‌فتینه‌ ك ملله‌تیگ  له‌ملله‌ته‌یل خه‌باتكه‌ر  ته‌واو بوى و چیه‌ جه‌هان فه‌رامووشكردنه‌وه‌ ؟ نه‌خه‌یر ئى چووره‌ چشتیگ  نیه‌ .
